INET พุ่ง 5% ทำนิวไฮรอบ 3 ปี เปิดเทรด 30 นาทีแรกซื้อขายทะลุ 168 ลบ.
INET พุ่ง 5% ทำนิวไฮรอบ 3 ปี เปิดเทรด 30 นาทีแรกซื้อขายทะลุ 168 ลบ.
INET พุ่ง 5% ทำนิวไฮรอบ 3 ปี เปิดเทรด 30 นาทีแรกซื้อขายทะลุ 168 ลบ.
11 ม.ค. 2564

ผู้สื่อข่าวรายงานว่า ราคาหุ้นบริษัท อินเทอร์เน็ตประเทศไทย จำกัด (มหาชน) หรือ INET ล่าสุด ณ เวลา 10.34 น. อยู่ที่ระดับ 4.58 บาท ปรับตัวขึ้น 0.22 บาท หรือ 5.05% ด้วยมูลค่าการซื้อขาย 168.77 ล้านบาท
ทั้งนี้ ราคาหุ้นปรับตัวขึ้นอย่างมีนัยสำคัญอีกครั้ง หลังจากปิดตลาดเมื่อวันที่ 8 ม.ค.2564 ปรับตัวขึ้นอย่างร้อนแรง โดยการปรับตัวขึ้นครั้งนี้ส่งผลให้ราคาหุ้นปรับตัวขึ้นทำจุดสูงสุดในรอบ 3 ปี 3 เดือน นับตั้งแต่ราคาหุ้นอยู่ที่ระดับ 4.60 บาท เมื่อวันที่ 5 ต.ค.2560
ด้าน บล.โนมูระ พัฒนสิน แนะนำซื้อ ราคาเป้าหมาย 4.10 บาท 
อนึ่งก่อนหน้านี้ INET แจ้งว่าได้รับรายงานการเปลี่ยนแปลงโครงสร้างการถือหุ้นของผู้ถือหุ้นรายใหญ่ โดยบมจ.กสท โทรคมนาคม (กสท) ได้ขายหุ้นที่ถือในบริษัทให้กับสำนักงานพัฒนาวิทยาศาสตร์และเทคโนโลยีแห่งชาติ (สวทช.) เป็นจำนวน 19,752,000 หุ้น ที่ราคาหุ้นละ 3.56 บาท และบมจ.ทีโอที ขายหุ้นที่ถือในบริษัทให้กับสวทช. เป็นจำนวน 19,752,000 หุ้น ที่ราคาหุ้นละ 3.56 บาท
ทั้งนี้ การเปลี่ยนแปลงโครงสร้างการถือหุ้นของผู้ถือหุ้นรายใหญ่ดังกล่าว มีวัตถุประสงค์เพื่อให้สอดคล้องกับมติคณะรัฐมนตรี (ครม.) เมื่อวันที่ 14 ม.ค.63 ซึ่งเห็นชอบการควบรวมกิจการระหว่าง กสท และทีโอที เป็นบมจ.โทรคมนาคมแห่งชาติ (NT) โดยมีกำหนดการจดทะเบียนบริษัทในวันที่ 7 ม.ค.64
โดยภายหลังจากการเปลี่ยนแปลงโครงสร้างการถือหุ้นดังกล่าว สวทช. ,กสท และทีโอที ยังคงเป็นผู้ถือหุ้นรายใหญ่ของบริษัทในสัดส่วน 49% ดังนี้ สวทช. ถือหุ้นเพิ่มเป็น 24.9% จากเดิม 17% , กสท ถือหุ้นคงเหลือ 12.05% จากเดิม 16% , ทีโอที ถือหุ้นคงเหลือ 12.05% จากเดิม 16% และที่เหลืออีก 51% เป็นการถือหุ้นโดยผู้ถือหุ้นรายอื่น
 